作者:呂巖
標題:五言
內容:悟了長生理，秋蓮處處開。金童登錦帳，玉女下香階。虎嘯天魂住，龍吟地魄來。有人明此道，立使返嬰孩。奼女住南方，身邊產太陽。蟾宮烹玉液，坎戶煉瓊漿。過去神仙餌，今來到我嘗。一杯延萬紀，物外任翱翔。頓悟黃芽理，陰陽稟自然。乾坤爐裡煉，日月鼎中煎。木產長生汞，金烹續命鉛。世人明此道，立便返童顏。宇宙產黃芽，經爐煆作砂。陰陽烹五彩，水火煉三花。鼎內龍降虎，壺中龜遣蛇。功成歸物外，自在樂煙霞。要覓長生路，除非認本元。都來一味藥，剛道數千般。丹鼎烹成汞，爐中煉就鉛。依時服一粒，白日上沖天。奼女住瑤臺，仙花滿地開。金苗從此出，玉蕊自天來。鳳舞長生曲，鸞歌續命杯。有人明此道，海變已千回。古往諸仙子，根元佔甲庚。水中聞虎嘯，火裡見龍行。進退窮三候，相吞用八紘。沖天功行滿，寒暑不能爭。我悟長生理，太陽伏太陰。離宮生白玉，坎戶產黃金。要主君臣義，須存子母心。九重神室內，虎嘯與龍吟。靈丹產太虛，九轉入重爐。浴就紅蓮顆，燒成白玉珠。水中鉛一兩，火內汞三銖。吃了瑤臺寶，昇天任海枯。奼女住離宮，身邊產雌雄。爐中七返畢，鼎內九還終。悟了魚投水，迷因鳥在籠。耄年服一粒，立地變沖童。盜得乾坤祖，陰陽是本宗。天魂生白虎，地魄產青龍。運寶泥丸在，搬精入上宮。有人明此法，萬載貌如童。要覓金丹理，根元不易逢。三才七返足，四象九還終。浴就微微白，燒成漸漸紅。一丸延萬紀，物外去衝衝。個個覓長生，根元不易尋。要貪天上寶，須去世間琛。煉就水中火，燒成陽內陰。祖師親有語，一味水中金。萬物皆生土，如人得本元。青龍精是汞，白虎水為鉛。悟者子投母，迷應地是天。將來物外客，個個補丹田。二十四神清，三千功行成。寒雲連地轉，聖日滿天明。玉子偏宜種，金田豈在耕。此中真妙理，誰道不長生。妙妙妙中妙，玄玄玄更玄。動言俱演道，語默盡神仙。在掌如珠異，當空似月圓。他時功滿後，直入大羅天。